5 กลุ่มหุ้นกำไร Q2 โต
ในช่วงที่ดัชนีตลาดหุ้นเกิดความผันผวน เราจะเห็นนักวิเคราะห์ทำ “ธีมหุ้น” ขึ้นมา เพื่อเป็นทางเลือกในการลงทุนให้กับนักลงทุน
ในช่วงที่ดัชนีตลาดหุ้นเกิดความผันผวน เราจะเห็นนักวิเคราะห์ทำ “ธีมหุ้น” ขึ้นมา เพื่อเป็นทางเลือกในการลงทุนให้กับนักลงทุน
5 ก.ค. 2565

ในช่วงที่ดัชนีตลาดหุ้นเกิดความผันผวน
เราจะเห็นนักวิเคราะห์ทำ “ธีมหุ้น” ขึ้นมา เพื่อเป็นทางเลือกในการลงทุนให้กับนักลงทุน
ธีมหุ้นที่ว่านี้ จะเป็นหุ้นที่มีปัจจัยบวกแบบ “เฉพาะตัว”
ล่าสุด “เอเซีย พลัส” ได้ทำบทวิเคราะห์ออกมา เริ่มจากมองภาพรวมผลประกอบการบริษัทจดทะเบียนหรือ บจ.
กำไร “บจ.” ไตรมาส 2/65 มีโอกาสลดลงทั้งเทียบกับช่วงเดียวกันของปีก่อน และเทียบกับไตรมาสที่ผ่านมา
และแม้ภาพรวมกําไรบริษัทจดทะเบียนในงวดไตรมาส 2/2565 มีโอกาสลดลง แต่ไม่ได้แปลว่าทุกกลุ่มอุตสาหกรรม หรือทุกบริษัทจะมีโอกาสกําไรลดลงทั้งหมด
เอเซีย พลัส จึงรวบรวมมุมมองของนักวิเคราะห์พื้นฐาน และแยกแยะแนวโน้มกําไรงวดไตรมาส 2/2565 ของแต่ละกลุ่มอุตสาหกรรม โดยเป็นกลุ่มหุ้นที่คาดว่าจะเติบโตทั้งเทียบกับไตรมาสที่ผ่านมา และเทียบกับช่วงเดียวกันของปีก่อน
เริ่มจาก 1.กลุ่มรับเหมาก่อสร้าง
คาดหวังจะเห็นกําไรฟื้นตัวจากฐานที่ต่ำกว่าปกติทั้งเทียบกับไตรมาสที่ผ่านมา และเทียบกับช่วงเดียวกันของปีก่อน
ปัจจัยเกิดจากการปรับปรุงต้นทุนค่าก่อสร้างเพิ่มขึ้นในไตรมาส 2/2564 และไตรมาส 1/2565 โดยการรับรู้รายได้ของหลายบริษัท มีแนวโน้มปรับตัวสูงขึ้นตามมูลค่างานในมือที่มากขึ้น
ขณะที่อัตรากําไรแม้มีแรงกดดันจากต้นทุนวัสดุก่อสร้างที่ปรับตัวสูงขึ้นทั้ง คอนกรีต และเหล็กเส้น
แต่การปรับต้นทุนค่าก่อสร้างสะท้อนสถานการณ์ปัจจุบันไปแล้วในงวดไตรมาส 1/2565 ของหลายบริษัท
จึงไม่น่าจะเห็นการปรับต้นทุนขึ้นอีกในไตรมาส 2/2565
บริษัทรับเหมางานด้านวิศวกรรมอย่าง STPI และ BJCHI ซึ่งมีสินทรัพย์สกุลดอลลาร์จำนวนมาก จะมีตัวช่วยจากเงินบาทที่อ่อนค่าทําให้มีโอกาสได้รับ FX Gain จำนวนมากในไตรมาส 2/2565
2.กลุ่มมีเดีย ผลประกอบการไตรมาส 2/2565 จะเติบโตทั้งเทียบกับไตรมาสที่ผ่านมา และเทียบกับช่วงเดียวกันของปีก่อน
โดยเป็นไปตามแนวโน้มเม็ดเงินโฆษณาที่เพิ่มขึ้นหลังผ่านพ้นช่วง Low Season ของเม็ดเงินโฆษณาในไตรมาส 1/2565
ขณะที่ฝั่งต้นทุนได้รับผลกระทบจากเงินเฟ้อจํากัดเนื่องจากต้นทุนส่วนใหญ่เป็นค่าเสื่อมราคาและค่าตัดจําหน่าย
ช่วงที่เหลือของปีแนวโน้มเม็ดเงินโฆษณาจะเติบโตได้ต่อเนื่องจากกิจกรรมทางเศรษฐกิจที่กลับมา
ประกอบกับน่าจะเห็นการเติบโตเทียบกับช่วงเดียวกันของปีก่อน ของเม็ดเงินในอุตสาหกรรมและผลประกอบการของบริษัทในกลุ่มฯ ที่ค่อนข้างสูงจากฐานที่ต่ำในปีที่แล้ว
3.กลุ่มชิ้นส่วน เบื้องต้นคาดกําไรสุทธิงวดไตรมาส 2/2565 จะฟื้นตัวทั้งเทียบกับไตรมาสที่ผ่านมา และเทียบกับช่วงเดียวกันของปีก่อน
และจะขึ้นทำจุดสูงสุดของปีในไตรมาส 3/2565 จากเริ่มเข้าสู่ช่วง High season ของธุรกิจ
รวมถึงผลบวกจากทิศทางค่าเงินบาท/ดอลลาร์สหรัฐ อ่อนค่า
หนุนแนวโน้ม Gross margin ฟื้นตัวตั้งแต่งวดไตรมาส 2/2565 ชดเชยปัจจัยเสี่ยงด้านชิปขาดแคลนไปได้ทั้งหมด
4.กลุ่มเช่าซื้อ
คาดกําไรสุทธิงวดไตรมาส 2/2565 จะเติบโตเทียบกับไตรมาสที่ผ่านมา และเทียบกับช่วงเดียวกันของปีก่อน จากแนวโน้มสินเชื่อเติบโตต่อเนื่อง
5.กลุ่มโรงแรมและร้านอาหาร
คาดกําไรงวดไตรมาส 2/2565 ฟื้นตัวเทียบกับไตรมาสที่ผ่านมา และเทียบกับช่วงเดียวกันของปีก่อน ตามการเปิดเมือง
หนุนโดย MINT ที่ฐานใหญ่สุด พลิก Turnaround เป็นกําไร จากการฟื้นตัวของโรงแรมใน EU
ขณะที่ธุรกิจร้านอาหารทั้ง CENTEL, M และ MINT มีแรงหนุนจากการเข้าสู่ฤดูกาลและสถานการณ์โควิดในไทยผ่อนคลาย
